stanford-oval/wikipedia huggingface dataset:
דמויות שחקן (מבוכים ודרקונים)
גזעים נפוצים במבוכים ודרקונים

רוב עולמות המערכה בהם נהוג לשחק מבוכים ודרקונים מבוססים בעקיפין על העולם שיצר ג'. ר. ר. טולקין עבור סדרת ספריו שר הטבעות, לכן הגזעים הסטנדרטים המופיעים בעולמות מערכה אלו מבוססים באופן גס על אלו המופיעים בספריו. עולם המערכה השכיח של מבוכים ודרקונים הוא קרין בו מתרחשת עלילת רומח הדרקון, אך ישנם גם עולמות מערכה אחרים עם גזעים ומפלצות האופיינים להם.
יש מספר רב של גזעים במשחק מבוכים ודרקונים, כאשר נפוץ ליצור גזעים ייחודיים לעולמות מערכה שונים או לשנות את המאפיינים של גזע קיים. ניתן גם ליצור גזעים ביתיים ואף יש מדריכים לכך.
הגזעים הבסיסיים במבוכים ודרקונים, שקיימים בכמעט כל עולם ומהדורה הם:
בני אנוש: הגזע הנפוץ במרבית עולמות המערכה. אין להם יכולות קסומות או מיוחדות אבל הם מפצים על כך בגמישות, סתגלנות ושאפתנות בלתי-מוגבלת.
אלפים: גזע של דמויי אדם עדינים, בעלי אוזניים מחודדות ונטייה לקסם. בחלק מהמהדורות קיימים אלפי-יער ואלפים גבוהים, ובמהדורה 4 הופיעו האלדרינים, כסוג של אלפים קסומים יותר. האלפים הגבוהים מבוססים על בני הלילית של טולקין.
גמדים: גזע של דמויי אדם נמוכי קומה, אך חסונים, קשוחים וחזקים. גרים לרוב בבטן ההר או מתחת לאדמה, עוסקים בכרייה ובחישול מתכות ואוהבים מינרלים, אבני חן וזהב. מבוססים על הגמדים מספריו של טולקין.
בני מחצית: קרויים לעיתים זוטונים, גובהם כמחצית מזה של בני-האנוש. חובבי לצון ושמחים. שואבים השראה מההוביט מספרי הארץ התיכונה של טולקין.
ננסים: גזע קטן קומה, יצירתיים ואוהבים מעשי טכנולוגיה וקסם. לעיתים מופיעים כטכנומאגים, כגון בעולם איי הסערה.
חצאי-אלפים: צאצאים מזיווגים של בני אנוש ואלפים. הם מנהיגים מטבעם, כריזמטיים, דיפלומטים ונבונים מאוד.
יש עוד מספר רב של גזעים נוספים, המשתנים בהתאם למהדורה ולעולם המערכה. הבולטים בהם הם:
דמי-דרקון: גזע שמוצאו מהדרקונים, ובהתאם הם בעלי קשקשים בצבעים שונים ובעלי יכולת נשיפת דרקון. הופיעו לראשונה במהדורה 3.5, ושואבים השראה מהדרגונים של רומח הדרקון.
זדים: צאצאים של בני-אנוש שאבותיהם יצרו עסקה עם השאול וקיבלו כוחות מיוחדים.
לטאים: גזע של יצורים שמוצאם מאנשי הלטא, בעלי חוש כבוד וצדק מפותחים. שואבים השראה מעולם המערכה איי הסערה. הופיעו לראשונה במהדורה 3.5.
דרו: אלפים אשר הדרדרו לרשע וסוגדים לכוחות הרע. הדרו כהים יותר מהאלפים וחיים במערות ובמחילות תת-קרקעיות.
חצאי-אורקים: צאצאי בני אנוש ואורקים. גבוהים ועבים יותר מבני אנוש ובעלי עור ירוק-אפור. חכמים יותר מאורקים ומגוונים יותר, אך לרוב סובלים מאפליה גזעית.
אנשי-חתול: קרואים גם טבאקסי, חתול בעל גזרה אנושית, תבונתי ביותר.
מקצועות

לכל דמות שחקן יש מקצוע, הקובע במידה רבה את יכולותיה של הדמות. אף על פי שכל המקצועות אמורים להיות מאוזנים במשחק של מבוכים ודרקונים, כל דמות מתמחה בדברים אחרים, ובחלק מהמהדורות אף קיימת חלוקה מפורשת של המקצועות לתפקידים בשדה הקרב - כגון במהדורה 4.
המקצועות הזמינים בכל מהדורה אינם קבועים, המקצועות המקובלים במרבית המהדורות של מבוכים ודרקונים (ושל פאת'פיינדר) הם:
מקצועות > אנשי מלחמה

לוחם (Warrior): הלוחם הוא איש המיומן במלחמה ובמסעות, ועיקר יכולותיו בלחימה, כוח גופני וחוסן. הלוחם הוא חזק, קשוח, מיומן בהישרדות וכן בתפעול סוגים רבים של כלי נשק. הוא בדרך כלל עוטה שריון גוף כבד ומשתמש גם בקסדה ומגן. כלי הנשק הנפוצים בקרב לוחמים הם חרב ארוכה, גרזן קרב וחץ וקשת שגורמים לנזק גבוה בעת פגיעתם - אך הם שולטים במגוון רב של כלי נשק נוספים שכולל גם חניתות, רמחים ופגיון וחלקם מתמחים בכלי נשק אקזוטיים או כבדים במיוחד.  זהו אחד המקצועות הבסיסיים והנפוצים ביותר.
פלאדין/אביר קודש/אלוף (Paladin): לוחם קדוש הנשבע לשרת את אחד מאלי הטוב, או כבל את עצמו בשבועה ובקוד שנותנים לו את כוחותיו. ככזה הוא בעל משמעת עצמית גבוהה וקוד מוסר נוקשה. לפלאדין יש יכולות הטלת לחשים בדומה לכוהן אך בעוצמה פחותה, בד בבד עם יכולת הטלת הלחשים אביר הקודש הוא בעל מיומנות קרבית והגנתית גבוהה.
סייר (Ranger): הסיירים הם אנשי מלחמה וגששים המתגוררים ביערות, מומחים בשדאות וקשורים לטבע. בחלק מהמהדורות הוא מקבל חיה מלווה או יכולת הטלת לחשים. מקצוע הסייר זוכה לעיתים לביקורת על כך שאינו שונה מספיק מהלוחם.
ברברי (Barbarian): לוחם בעל עוצמה וכוח גופני רב, המסוגל להיכנס להתקפי זעם מעוררי אימה. הברברי מבוסס על דמות הברברי בסיפורת הפנטזיה, כגון קונאן הברברי. היכולת המרכזית של הברברי היא הזעם (Rage), מצב שהוא יכול להיכנס אליו בקרב ולזכות במגוון יתרונות ומספר חסרונות.
מקצועות > אנשי דת

כוהן (Cleric): איש דת המתמקד בהרפתקאות ומשרת את אחד מהאלים במערכה. כהנים משתמשים בלחשי קודש ומקבלים את כוחם מן האלים. הם בעלי יכולת ריפוי וחיזוק לדמויות אחרות בחבורה. עם זאת, הכהנים הם גם בעלי כישורי לחימה (אך לא ברמה של הלוחם) ומשתמשים לרוב בכלי נשק קהים כגון אלה, פטיש קרב או מוט לחימה, מאחר שהם מצווים להימנע משפיכות דמים.
דרואיד (Druid): מעין כוהן של כוחות הטבע, שמו לקוח משמם של הכהנים הקלטים שכונו דרואידים. הדרואיד הוא באופן מסורתי מטיל לחשים, ויכולות המקצוע שלו מבוססות במהדורות השונות על שינויי צורה למגוון חיות ושימוש והגנה על כוחות שנובעים מעולם הטבע.
נזיר (Monk): נזיר המאומן באמנות לחימה. מקצוע זה מבוסס על הנזירים הבודהיסטים הלוחמים במנזר השאולין שבסין. הייחוד של הנזיר הוא בכך שהוא נלחם בידיו וללא כלי-נשק. בחלק מהמהדורות הוא גם מקבל כוחות צ'י המאפשרים לו לבצע מהלכים מיוחדים.
מקצועות > נוכלים

נוכל (Rogue): נוכלים הם הרפתקנים המסתמכים על ערמומיות, קלות-תנועה, זריזות והתגנבות, לכן יכולותיהם המרכזיות הן פריצת מנעולים, התקנת ופירוק מלכודות, מתקפות פתע וכיוס. לנוכלים מגוון רחב של מיומנויות פיזיות ומנטליות שמאפשרות לחבורה לפתור בעיות ששאר המקצועות לא מותאמים להם. הנוכלים משתמשים בנשק קל כגון חרב קצרה ופגיון ולרוב לא לובשים שריון גוף שפוגע בזריזותם. במהדורות קודמות מקצוע הנוכל נקרא "גנב" (Thief).
טרובדור/פייטן (Bard): זמר נודד בעל ידע רב ומיומניות נרחבות. התפקיד והמהות של מקצוע הטרובדור משתנה מהותית בין מהדורה למהדורה. עם זאת, בכל המהדורות הוא היווה בעיקר תפקיד של תומך לחימה בקבוצה. ושמר על יכולת "הופעת הפייטן", הייחודית לו. ברוב המהדורות, הוא מסוגל להטיל לחשים, בדומה לקוסם, אם כי הטרובדור יודע מספר הרבה יותר נמוך של לחשים מרוב משתמשי הקסם במשחק.
מקצועות > קוסמים ומכשפים

אשף (Wizard): דמות המסוגלת להטיל לחשי מאגיה שהוא לומד מספר הלחשים שלו. הקוסם הוא דמות חלשה בקרב פנים אל פנים אך בעלת גמישות רבה מאוד בבחירת הלחשים המשמשים אותו.
כושף (Sorcerer): כישרונו של הכושף לכישוף הוא מולד וביכולתו לפתח אותו. הכושפים מסוגלים להטיל יותר לחשים ביום מאשר קוסמים, והם לא נשענים על שינון מספרי לחשים או מגילות כמוהם, אך הם מכירים רק מספר מצומצם של לחשים.
מכשף (Warlock): מטיל לחשי מאגיה שגם יודע להילחם פנים אל-פנים, המכשף מקבלת את כוחותיו מפטרון עמו הוא כרת ברית - שד ממישור אחר, יצור חוצני מהמעמקים או פיה עוצמתית.
מקצועות > מקצועות נוספים

בנוסף למקצועות אלו, בחלק מהמהדורות ועולמות המערכה יש מקצועות נוספים, כגון הממציא, מעין מדען מומחה המשתמש בקסמים ובגאדג'טים וממציא חפצי קסם שמסייעים לחבריו, שנוסף כמקצוע ראשי במהדורה החמישית של מבוכים ודרקונים, האלכימאי בפאת'פיינדר, הטכנומג באיי הסערה, המצביא במהדורה הרביעית של מבוכים ודרקונים, ועוד.
מאפייני דמות נוספים

מיומנויות (skills): כישורים בסיסיים שיש לכל דמות במשחק. המיוחד במיומנויות הוא שניתן לשפר אותם בכל עליית דרגה. לדוגמה: טיפוס, דיפלומטיה, זריזות ידיים, מלאכה, שימוש בחפצים קסומים וכולי.
כישרונות (feats): אלו כישורים מיוחדים שיש לדמות בזכות אימונים או מורשת. כישרונות חזקים מהמיומנויות והם מהווים חלק חשוב מדמות השחקן.
רקע: במהדורה החמישית, נוסף רכיב נוסף ביצירת הדמות - הרקע (יש להבדיל בין סיפור הרקע של הדמות לבין ה'רקע' במשמעות המכנית של חוקי המשחק). רקע מייצג את העבר של הדמות (מה היא עשתה בעבר, לפני שהצטרפה לחבורת הרפתקנים).
ריבוי מקצועות: במהדורות מסוימות, דמות שהתחילה במקצוע מסוים יכולה להחליט לעלות רמה במקצוע שונה, למשל בן אנוש נוכל ברמה 2 יכול להיות במקום זאת נוכל ברמה 1 ומכשף ברמה 1.
מקצועות יוקרה: מקצועות אשר נועדו לשפר את מיומנויות הדמות מעבר למה שהייתה מקבלת רק ממקצועות רגילים. ניתן לקחת מקצוע יוקרה (או אפילו מספר מקצועות יוקרה) בנוסף למקצוע/ות הבסיס (כלומר, מקצועות שאינם מקצועות יוקרה). מקצועות יוקרה הופיעו במהדורה 3 של מבוכים ודרקונים. במהדורה 5 מקצועות היוקרה הפכו לתתי-מקצוע (sub-classes) שהם מעין שדרוג למקצוע שצריך לבחור מביניהם בין דרגה 1 ל-3 תלוי במקצוע.
מאפייני דמות נוספים > נטייה (Alignment)

הנטייה היא אפיון כללי להתנהגות המוסרית של הדמות: טובה או רעה, שומרת סדר או פורעת חוק. במשחק המקורי היו רק 3 נטיות: סדר, תוהו ונייטרליות, כאשר נטיות אלה היו קשורות לאלמנטים של טוב ורע (כלומר, שומרי סדר נוטים להיות טובים). במבוכים ודרקונים מורחב נוצרו שני סוגי נטיות ובכל אחת 3 אפשרויות, וכך מתאפשרים 9 צירופים שונים של נטיות. במהדורה חמש הנטייה הפכה לדבר זניח ולמעשה בוטלה עבור רוב-רובן של הדמויות בשינויים האחרונים במשחק.
ציר הסדר–תוהו:
סדר – אנשים שמאמינים בחוק וסדר.
תוהו – בעלי נטייה זו נוטים לזלזל בחוק ולפעול כראות עיניהם. למרות הנטייה של רוב האנשים לחשוב שתוהו משמעו רוע, זה אינו בהכרח נכון.
נייטרלי – אנשים שנמצאים בין סדר לתוהו.
ציר הטוב–רוע:
טוב – אנשים המחויבים לטובת הכלל, בעלי סטנדרט מוסרי גבוה. הם ישרים, נדיבים, אלטרואיסטים ובעלי לב טוב.
רוע – אלו אנשים שאכפת להם רק מעצמם, ואין להם שום ערך למוסר. הם אנוכיים, לא בוחלים באלימות, בשקר או בבגידה ולעיתים קרובות הם גם אכזריים ונהנים לגרום סבל לאחרים. הם פוגעים באחרים בשביל לשרת את האינטרסים או הרצונות שלהם ולעיתים קרובות הם תאבי כוח ותאבי בצע. דמות שחקן בעלת הנטייה רוע היא דבר לא מקובל במרבית המשחקים.
נייטרלי – אלה אנשים ממוצעים, שאכפת להם גם מהחבורה וגם מעצמם.
כאמור, אפשר ליצור מ-2 סוגי נטיות אלה 9 שילובים.
דפי דמות

במבוכים ודרקונים לרוב כל הנתונים של הדמות מסודרים בדף הדמות. רוב הגרסאות הוציאו דפי דמות רשמיים משלהם. לכל מהדורה יש דף דמות שונה. בדף הדמות גם רשום המקצוע, הגזע, שם השחקן, שם הדמות ועוד. המאפיינים העיקריים של הדמויות הם:
נקודות פגיעה (נק"פ, hp) – מד חיים שמייצג את כמות החיים שיש לדמות, וכמה נזק היא יכולה לקבל לפני שהיא תתעלף או תמות. בדרך כלל, כאשר כמות הנק"פ יורדת מתחת ל-0 הדמות מתה, אך המוות אינו בלתי הפיך ויש שה"מים מוסיפים מצב של גסיסה שבו הדמות מנוטרלת וחסרת הכרה, אך ניתן לרפאה.
דירוג שריון (דרג"ש) – ערך מספרי שמייצג את רמת הקושי של פגיעה בדמות, ומורכב מדרג"ש בסיס (שריון או שריון טבעי אצל מפלצות), זריזות (מייצג את היכולת של הדמות להתחמק מהתקפות) ותוספים (תוספים לדרג"ש כגון מגן, קסמים וחפצים קסומים).
תכונות – מייצגות את התכונות הפיזיות והמנטליות הבסיסיות של הדמות. במהדורה 5 התכונות מורכבות מהתכונות הבאות:
כוח (Strength): כוח פיזי המשפיע על לחימה, סחיבת משקל, ריצה ועוד.
חוסן (Constitution): העמידות הפיזית של הדמות לדברים כגון נזק גופני, פציעות מחלות, רעב, קור וכו'. נקרא בעבר "כושר".
קלות-תנועה/זריזות/זמישות (Dexterity): מייצגת את האינסטינקטים של הדמות ואת היכולת שלה לפגוע במטרה או לבצע פעילויות פיזיות אחרות שדורשות דיוק רב וקואורדינציה.
תבונה (Intelligence): מייצגת את הידע הכללי של הדמות ואת יכולת ההבנה שלה, כמו גם הבחנה בפרטים.
חוכמה (Wisdom): מייצגת את היכולת של הדמות להבין סיטואציות מורכבות, לאלתר ולהתנגד לפחד ולהקסמה.
כריזמה (Charisma): מייצגת את היכולת של הדמות להופיע מול קהל, לשכנע, להפחיד ולשקר בצורה אמינה.
יכולות – מייצג את היכולות שהדמות מקבלת מהמקצועות ומהגזע שלה. לדוגמה יכולות שמאפשרות להילחם יותר טוב באמצעות שני כלי נשק, או יכולות שמאפשרות לדמות לדבר עם חיות.
מיומנויות – מייצג את המיומנויות והידע של הדמות בתחומים מסוימים, כגון טבע, אקרובטיקה ושכנוע.
ציוד – מייצג את הציוד ואת הכסף של הדמות.
התקפות – מייצג את ההתקפות שהדמות יכולה לבצע (לא כולל קסמים).
קסמים – מייצג את היכולות של הדמות להטיל קסמים.
משחק תפקידים עמוק

יש שחקנים שמפתחים לדמותם גם אישיות ייחודית וסיפור רקע שמסביר מדוע הפכה להרפתקנית ונותן עומק רגשי למניעיה והתנהגותה. לדידם, הדמות היא לא רק "מכונת לחימה" או כלי לנצח את המשחק על ידי התגברות על האתגרים והמכשולים שבהרפתקאה. לדמות יש אישיות ורגשות, והם מכוונים את מעשיה. לעיתים ההרפתקאות של שחקנים כאלו מתמקדות גם בקונפליקטים רגשיים ובדילמות מוסריות.
שחקנים רבים נוהגים להוסיף לדף הדמות שלהם איור של הדמות.
הערות שוליים

↑  כך כותבים גזע במהדורה 4 [חלק א], באתר "הפונדק", ‏14 במאי 2009
↑  כך לפחות לפי המהדורה הראשונה, בה כהנים היו  מוגבלים לנטיית הטוב. כהנים של אלי הרוע יכולים להשתמש בכלי נשק חדים.
אלפית סטריאוטיפית עם אוזניים מחודדות, שמתמחה בחץ וקשת וחייה ביערות.
גמד לוחם, חמוש במספר גרזני קרב, שריון גוף וקסדה.
רייסטלין - מכשף מרומח הדרקון.
2018 בישראל

| 0 | 1 | 2 | 3 |
| --- | --- | --- | --- |
| «««  2017   2016  2015 |  דגל ישראל | 2018  בישראל |  »»»  2019   2020   2021 |
כל ערכי השנים בישראל • אירועים בולטים בעולם ב-2018 כרונולוגיה של אזור ארץ ישראל פורטל ישראל • לוח שנה של שנת 2018
2018 בישראל (ה'תשע"ח – ה'תשע"ט) הייתה השנה בה מדינת ישראל ציינה 70 שנים להקמתה.
הנהגה

נשיא המדינה – ראובן ריבלין
ראש ממשלת ישראל  ה-34  – בנימין נתניהו
יושב ראש הכנסת העשרים – יולי אדלשטיין
נשיא בית המשפט העליון – אסתר חיות
ראש המטה הכללי – גדי איזנקוט
מפכ"ל המשטרה – רוני אלשיך עד 2 בדצמבר, מאז מוטי כהן
אירועים בולטים

13 בפברואר – משטרת ישראל פרסמה המלצות בתיק 1000 ובתיק 2000, להגשת כתב אישום נגד ראש הממשלה בנימין נתניהו בעבירה של קבלת שוחד
22 במרץ – טיסת אייר אינדיה AIC139 נוחתת בישראל לראשונה בטיסה שמסלולה עבר מעל שמי סעודיה (בקו דלהי-תל אביב)
חגיגות שנת ה-70 למדינת ישראל
26 באפריל – אסון נחל צפית - 10 בני נוער ממכינה קדם-צבאית בני ציון נספו בשיטפון בזק בנחל צפית בערבה
26 באפריל – 28 באפריל – מתקיימת אליפות אירופה בג'ודו בתל אביב.
4 במאי – מרוץ האופניים ג'ירו ד'איטליה, נערך לראשונה בישראל ומוזנק מירושלים.
9 במאי – הפועל חיפה זוכה בגביע המדינה בכדורגל הרביעי בתולדותיה ולראשונה אחרי ארבעים וארבע שנה.
12 במאי – נטע ברזילי מישראל מנצחת בתחרות האירוויזיון 2018 שהתקיימה בליסבון, עם השיר "Toy". זהו הניצחון הרביעי של ישראל באירוויזיון מאז השתתפותה הראשונה ב-1973
14 במאי – שגרירות ארצות הברית בישראל נפתחה בירושלים בטקס חגיגי.
25-28 ביוני – ביקור הנסיך ויליאם, דוכס קיימברידג' בישראל
14 באוגוסט – הטלוויזיה החינוכית הישראלית מסיימת את שידוריה לאחר 52 שנות שידור בעקבות חוק השידור הציבורי הישראלי.
15 באוגוסט – ערוץ כאן חינוכית עולה לשידור כתחליף לטלוויזיה החינוכית הישראלית.
30 באוקטובר – הבחירות לרשויות המקומיות בישראל
30 באוקטובר-תאונת הדרכים סמוך לים המלח התרחשה בכביש 90, ובה נהרגו שמונת בני משפחת עטר – ההורים וששת ילדיהם, תושבי פסגות.
אירועים בולטים > הסכסוך הישראלי-פלסטיני

10 בינואר – נרצח הרב רזיאל שבח על ידי חוליית מחבלים
5 בפברואר – מחבל ערבי-ישראלי בן 19 תושב יפו דקר למוות את הרב איתמר בן גל.
30 במרץ – החלה צעדת השיבה הגדולה סמוך לגבול רצועת עזה
20 ביולי – מחבלים פלסטינים ביצעו פיגוע ירי צליפה ורצחו את החייל אביב לוי. בתגובה תקף צה"ל 60 עמדות חמאס והרג 4 מחבלי חמאס.
7 באוקטובר – בפיגוע הירי באזור התעשייה ברקן רצח עובד פלסטיני שני עובדים ישראלים במפעל של קבוצת אלון.
12 באוקטובר – עאישה א-ראבי נרצחת בפיגוע יידוי אבנים סמוך לצומת תפוח
11 בנובמבר – 13 בנובמבר - מבצע פירות טרופיים - הסלמה ביטחונית חריפה בין ישראל לחמאס בדרום אשר החלה בתקרית שהסתבכה בלב עזה והמשיכה בירי מטחי רקטות כבדים של 500 רקטות לעבר עוטף עזה, שדרות, אופקים, נתיבות, באר שבע, אשקלון, אשדוד ולעבר ים המלח. זוהי ההסלמה החריפה והקשה ביותר מאז מבצע צוק איתן.
9 בדצמבר – בפיגוע הירי בצומת עפרה נפצעה קשה אשה בהיריון, וכעבור שלושה ימים נפטר תינוקה. בפיגוע נפצעו עוד 5 בני אדם בינוני וקל
13 בדצמבר – התרחשו מספר פיגועים וניסיונות פיגועים באזור יהודה ושומרון, כשהקטלני בהם הוא פיגוע הירי בגבעת אסף, בו נרצחו שני חיילי צה"ל ונפצעו שניים קשה. המחבל נמלט ונערך מצוד אחריו.
אירועים בולטים > העימות בין ישראל לציר איראן-סוריה-חזבאללה

10 בפברואר – העימות האווירי בין ישראל לסוריה ואיראן (פברואר 2018) - סדרת קרבות בין חיל האוויר הישראלי לכוחות סוריים ואיראניים.
10 במאי - "מבצע בית הקלפים", העימות הצבאי הישיר הראשון בין ישראל לבין כוחות איראניים ברמת הגולן.
18 ביוני – גונן שגב, שר האנרגיה לשעבר, מואשם בריגול לטובת איראן.
4 בדצמבר – צה"ל פותח במבצע מגן צפוני לנטרול מנהרות טרור חודרות גדר שחפר חזבאללה לתוך שטח ישראל.
הערות שוליים

↑  אמיר בוחבוט‏, הותר לפרסום: לוחם צה"ל נהרג בחילופי האש בגבול עזה, באתר וואלה, 20 ביולי 2018
↑  אור הלר, אישום: השר לשעבר גונן שגב גויס ופעל כסוכן מטעם איראן, באתר חדשות 13 (לשעבר ערוץ עשר), 18 ביוני 2018
↑  עוזי ברוך, השר לשעבר גונן שגב נאשם בריגול, באתר ערוץ 7, 18 ביוני 2018
| שנים בישראל ישראל |
| --- | --- | --- |
| המאה ה-20 | 1948 • 1949 • 1950 • 1951 • 1952 • 1953 • 1954 • 1955 • 1956 • 1957 • 1958 • 1959 • 1960 • 1961 • 1962 • 1963 • 1964 • 1965 • 1966 • 1967 • 1968 • 1969 • 1970 • 1971 • 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 • 1993 • 1994 • 1995 • 1996 • 1997 • 1998 • 1999 • 2000 |  |
| המאה ה-21 | 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 • 2024 • 2025 • 2026 |  |
נטע ברזילי מישראל מנצחת בתחרות האירוויזיון 2018 שהתקיימה בליסבון, עם השיר "Toy"
הקהל מריע לנאומו של שגריר ארצות הברית בישראל בטקס העברת שגרירות ארצות הברית בישראל לירושלים
גרמא בשבת

גרמא בשבת הוא מונח בהלכות שבת, המתאר עשיית אחת ממלאכות שבת האסורות - בצורה שאינה ישירה. מוסכם על רוב הפוסקים, כי פעולה שמתבצעת בגרמא, אינה אסורה מן התורה. בימינו ישנם מכונים העוסקים בפתרונות טכנולוגיים, למקרים של צורך חיוני של רפואה וביטחון, שחלקם מתבססים על ידי היתר 'גרמא'.
מקור > גרם כיבוי

כאמור כבר במשנה נזכר היתר 'גרמא' בקשר להיתר כיבוי שרפה בשבת, באופן שהכיבוי אינו נעשה באופן ישיר: ”רבִּי שִמְעוֹן בֶּן נָנָס אוֹמֵר: פּוֹרְסִין עוֹר שֶל גְדִי עַל גַּבֵּי שִׁדָה, תֵּבָה וּמִגְּדָל - שֶאָחֲז בָּהֶן אֵת הָאוּר: מִפּנֵי שֶהוֹא מְחָרֵך. וְעוֹשִׂין מְחִצָה בְּכָל הַכֵּלִים - בּין מְלֵאִים בּין רֵיקָנִים, בִּשְבִיל שֶלֹא תַּעֲבֹר הַדְּלֵקָה. רַבִּי יוֹסִי אוֹסֵר בִכְלֵי חֶרֶס חֲדָשִים מְלֵאִין מַיִם, לְפִי שֶאֵין יְכוֹלִין לְקַבֵּל אֶת הָאוּר - וְהֵן מִתְבַּקְעִין, וּמְכַבִּין אֶת הַדְּלֵקָה.”
העולה מדברי המשנה, שנחלקו רבי שמעון בן ננס ורבי יוסי האם מותר להציב מחיצה של כלים חדשים המלאים מים בפני הדליקה, במטרה שכשהאש תפגש עם כדי המים, הכלים החדשים יתבקעו, ואז יצאו המים מהכדים אל האש, ויכבו אותה. בתלמוד שם מבואר שגם לדעת רבי יוסי, היתר גרמא תקף, אלא שלדעתו יש לחשוש באופן נקודתי בגרם כיבוי, משום שאם נאפשר לאדם לכבות בדרך גרמא, יבוא לכבות גם בידיים, מחמת בהילותו על אובדן הממון.
עוד מבואר בתלמוד שם, שההיתר העקרוני לכבות באופן זה, נשען על הלימוד מהמקרא, לפיו מה שנאסר הוא דווקא מלאכה שנעשית בידיים ומתייחסת באופן שירי לאדם העושה אותה, אך מלאכות המתבצעות בעקיפין, שלא באופן ישיר, מותר: ”לא תעשה כל מלאכה עשייה הוא דאסור גרמא שרי (=מותר).” בתלמוד הובא היתר גרמא גם לגבי איסור מחיקת השם.
להלכה

להלכה נחלקו הפוסקים האם גרמא מותר לכתחילה אף בשלא לצורך (צורך גדול \ צורך מצווה \ הפסד), או שכל היתר הגרמא הוא רק בכגון זה. בספר המרדכי הביא את דעת רבינו יואל שכתב שאין להתיר אלא רק במקום הפסד, כדעתו פסק הרב משה איסרליש. אולם דעת הרא"ש להתיר אפילו בלא הפסד וכך דעת הרב יוסף קארו ועוד. אולם ביום טוב התירו רבים אף לכתחילה.
הגדרת גרמא

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
האחרונים נחלקו כיצד להגדיר גרמא - איזה מעשה יש להחשיבו כעושה מלאכה בידיים, ואיזה מעשה נחשב כגרמא.
הרב חיים עוזר גרודזנסקי בספרו "אחיעזר" מציע חלוקה בין סוגים שונים של גרמא - כאלו שבהכרח יקרו, כמו הזורה לרוח והמשתמש ב"ריחיים של מים", לעומת מקרה של אי ודאות - כמו במקרה של כיבוי האש על ידי כדי מים.
ככלל, כל שנראה שהפעולה נמשכת מכוח מעשיו הישירים של האדם הרי היא נחשבת כעשייה שלו ואיסורה מהתורה. וכאשר אין ניכר שהפעולה נעשית מכוח מעשיו אלא רק נגרמת מהם, הרי זה 'גרמא'. למשל, כאשר האדם מסיר סכר והמים שהתחילו לזרום חוללו פעולה, אם הפעולה נעשתה במקום קרוב, הרי היא נקראת 'כוח ראשון' והיא נחשבת מעשה גמור של האדם. ואם הפעולה התחוללה במקום רחוק, היא נקראת 'כוח שני', והיא 'גרמא'.
באופן דומה, אם המלאכה נעשתה מיד, הרי היא פעולה ישירה ואסורה מהתורה, ואם המעשה של האדם גרם לכך שלאחר זמן תיעשה המלאכה, הרי זה 'גרמא'. הרב עובדיה והרב יצחק יוסף סומכים פסיקותיהם באופן משמעותי על הגדרה זו.
ראו גם

גוי של שבת
גרמא בנזיקין
לקריאה נוספת

הרב ישראל רוזן, 'גרמא' בשבת - מושג ושימושיו, תחומין לד, ובאתר מכון צומת.
הערות שוליים

↑  מכון צומת באלון שבות, ומכון מדעי טכנולוגי להלכה בשכונת בית וגן בירושלים.
↑  משנה, מסכת שבת, פרק ט"ז, משנה ה'
1 2  תלמוד בבלי, מסכת שבת, דף ק"כ, עמוד ב'.
↑  ספר שמות, פרק כ', פסוק ט'
↑  שבת סימן שצ"ט
↑  הג"ה על שולחן ערוך, אורח חיים, סימן של"ד, סעיף כ"ב
↑  כך הבין הרב אברהם אבלי הלוי גומבינר את דעת הרא"ש. מגן אברהם סימן תקי"ד סק"ז.
↑  כן כתב הרב עובדיה יוסף בשו"ת יביע אומר חלק י' סימן כו (הערה מס' 2) בהוצאה החדשה.
↑  ט"ז תקיד, ו, גר"א שיד.
↑  מאמר מרדכי, שעה"צ תקיד, לא;
↑  אחיעזר חלק ג' סימן ס'
| הלכות ואיסורי שבת |
| --- | --- | --- |
| כללים | מזיד עם התראה • מזיד • שוגג • דבר שאינו מתכוון • פסיק רישא • מלאכה שאינה צריכה לגופה • מלאכת מחשבת • שניים שעשאוה • שינוי • גרמא בשבת • מקלקל • מתעסק • חצי שיעור • מסייע אין בו ממש • פיקוח נפש דוחה שבת. |  |
| מוקצה | מוקצה מחמת גופו • מוקצה מחמת איסור • מוקצה מחמת חסרון כיס • מוקצה מחמת מיאוס • מוקצה מחמת מצווה • כלי שמלאכתו לאיסור • ביטול כלי מהיכנו • בסיס לדבר האסור • נולד • טלטול על ידי דבר אחר • מיגו דאתקצאי • גרף של רעי |  |
| שבות | שבות דשבות • אמירה לנוכרי • עובדין דחול • מראית עין • ממצוא חפצך • ודבר דבר • הכנה משבת לחול • טרחא יתירה • מקח וממכר בשבת • שכר שבת • שטרי הדיוטות • מוליד • רחיצה בשבת • רדיית הפת • גזירת סנדל המסומר |  |
| עונשים | סקילה • כרת • קורבן חטאת • מלקות • מעשה שבת |  |
| שונות | מחמר • תחום שבת • שביתת כלים • שביתת בהמתו |  |
| מלאכות שבת | מלאכות שבת |  |
| צביעת יריעות המשכן | זורע • חורש • קוצר • מעמר • דש • זורה • בורר • טוחן • מרקד • לש • מבשל |  |
| הכנת היריעות | גוזז • מלבן • מנפץ • צובע • טווה • מיסך • שתי בתי נירין • אורג • פוצע • קושר • מתיר • תופר • קורע |  |
| הכנת כיסויי עורות | צד • שוחט • מפשיט • מעבד • ממחק • משרטט • מחתך |  |
| הקמת המשכן | כותב • מוחק • בונה • סותר • מכבה • מבעיר • מכה בפטיש • הוצאה מרשות לרשות |  |
| תולדות מלאכות שבת | מפרק • השקיה • הגבנה • חליבה בשבת |  |
| הלכות עירובין | הלכות עירובין |  |
| רשויות השבת | רשות הרבים • רשות היחיד • כרמלית • מקום פטור • (מדרבנן: קרפף יותר מבית סאתיים שלא הוקף לדירה) |  |
| המלאכה והאיסורים | עקירה והנחה • הוצאה מרשות לרשות • טלטול ארבע אמות ברשות הרבים • איסור טלטול בין רשויות היחיד • איסור טלטול בין רשויות היחיד |  |
| תיקוני החצר והמבוי | עירוב (על ידי צורת הפתח, לחי או קורה) • תיקון חצרות ומבואות • עירוב חצירות • שיתוף מבואות • פסי ביראות • ביטול רשות • חילוק רשויות |  |
אותיות הח"י

איגרת הבאב אל הראשון מבין אותיות הח"י
אותיות הח"י הוא הכינוי לשבעה עשר גברים ואישה אחת המוגדרים כמאמינים הראשונים של עלי מוחמד שיראזי, המכונה "הבּאבּ", מייסד התנועה הבאבית, התנועה הדתית אשר קדמה לדת הבהאית. כאשר הבּאבּ נחשב למבשר הראשון ולמניפיסטציה אלוהית ראשונה בקרב המאמינים הבהאים, אשר הופיע לפני בהאא אללה, מייסד הדת. יש לציין שקודם להופעתו של בהאא אללה, התייחס הבּאבּ בכתביו לדמות אשר תחליף אותו, באמצעות הביטוי הנבואי התיאופני "זה שאלוהים יגלה (לאנושות)" (מַן יֻטְ'הִרֻהֻ אללה, בערבית: من يظهره الله; באנגלית: He whom God shall make manifest). בקרב המאמינים הבהאים, ביטוי נבואי זה מתייחס באופן ספציפי להופעתו של הנביא והמנהיג המייסד של דתם, בהאא אללה.
כל שמונה עשר המאמינים הכירו בבאב, הביעו את נאמנותם אליו ואל רעיונותיו, והסכימו שלא לחשוף את זהותו עד לרגע המתאים. הבאב נתן לכל אחד משמונה עשר תלמידים אלו את הכינוי "אותיות הח"י".